3.PIELIKUMS

Informatīvajam ziņojumam „Par Viedās izaugsmes stratēģijas izstrādi un specializācijas noteikšanu”

UZŅĒMĒJU APTAUJAS REZULTĀTI

2013

No 2013.gada 19.jūnija līdz 2.augustam RIS3 Industrijas novērtējuma ietvaros notika uzņēmēju anketēšana, kur komersanti varēja izteikt viedokli par iespējamajām izaugsmes jomām Latvijā.

Iespēju piedalīties „Viedās izaugsmes stratēģijas” izstrādes procesā mēģināja izmantot 257 uzņēmumi, iesniegtas 123 unikālas anketas (piecos gadījumos uzņēmumi iesniedza divas identiskas anketas).

Anketas aizpildīja 56 mikrouzņēmumi, 43 mazie uzņēmumi, 8 vidējie uzņēmumi un 11 lielie uzņēmumi, kuru pētniecības un attīstības investīciju apmēri svārstās no 24 tūkstošiem latu līdz pat 2 miljoniem latu gadā. Pieci uzņēmumi nav norādījuši savu apgrozījumu, tādēļ tie iekļauti atsevišķā grupā. Minētajai klasifikācijai nav nekādas ietekmes uz tālāko aptaujas rezultātu analīzi.

Pirmie pieci anketas jautājumi veltīti respondentu identifikācijai un raksturojumam. Iegūtās atbildes liecina par plašu tirgus dalībnieku interešu pārstāvniecību aptaujas rezultātos (skatīt .tabulu). Rezultātu analīzei respondenti klasificēti pēc to apgrozījuma (izvēlētā klasifikācija ir indikatīva un nenorāda uz valsts oficiālo uzņēmumu klasifikāciju), apkopoti to vidējie finanšu rādītāji.

1.tabula. Respondentu raksturojums (2. , 3., 4., 5. un 7.jautājums)

|  |  |  |  |  |  |
| --- | --- | --- | --- | --- | --- |
| Uzņēmumu tips | Skaits | Vidējais apgrozījums, LVL | Vidējās investīcijas pētniecībai un attīstībai pēdējā gadā, LVL un respondentu skaits | Vidējais eksporta īpatsvars apgrozījumā un respondentu skaits, % | Pēdējos piecos gados radītu produktu īpatsvars apgrozījumā un respondentu skaits, % |
| Mikruzņēmumi (apgrozījums <1 milj. LVL) | 56 | 167 088 | 24 916 (39)  | 43 (23) | 37 (42) |
| Mazie uzņēmumi (apgrozījums <10 milj. LVL) | 43 | 3 384 531 | 283 618 (41) | 41 (34) | 32 (41) |
| Vidējie uzņēmumi (apgrozījums < 50 milj. LVL) | 8 | 7 105 066 | 2 111 943 (6) | 54 (7) |  45 (7) |
| Lielie uzņēmumi (apgrozījums > 50 milj. LVL) | 11 | 160 791 062  | 973 628 (9) | 71 (10) | 22 (9) |
| Neklasificētieuzņēmumi (nav datu par apgrozījumu) | 5 | N/A | N/A | N/A | 63 (3) |
|  |  |  |  |  |  |

Aptaujā 25% respondentu (uzņēmumu) pārstāvēja IKT pakalpojumu nozari, 23% − lauksaimniecības un mežsaimniecības nozari. Pārējie respondenti (uzņēmumi) pārstāvēja vēl 16 dažādas tautsaimniecības nozares (skatīt 1.ilustrāciju).

1.ilustrācija. Respondentu pārstāvētās tautsaimniecības nozares

2.ilustrācija. Jaunu produktu un pakalpojumu skaits to dažādās izstrādes stadijās

Anketu aizpildīja uzņēmumi, kas aktīvi nodarbojas ar jaunu produktu un pakalpojumu izstrādi. Kā liecina anketas sestā jautājuma rezultāti, šobrīd izstrādes procesā ir 3221 jauns produkts un pakalpojums dažādās to izstrādes stadijās. Visvairāk jauno produktu un pakalpojumu ir idejas stadijā (645), otrs lielākais produktu un pakalpojumu skaits ir vērojams tirgus paplašināšanas stadijā. Viszemākā aktivitāte vērojama izgudrojuma aizsardzības stadijā (71 produkts vai pakalpojums). Jāpiebilst, ka ar šo rezultātu interpretāciju ir saistīts risks, ka viens produkts, pēc uzņēmēju domām, vienlaikus ir vairākās stadijās, tādēļ šie dati varētu būt pārspīlēti (skatīt *2*.ilustrāciju).

Ar 7.jautājumu noskaidrots, kāds pēdējo piecu gadu laikā ir jaunu produktu īpatsvars uzņēmumu apgrozījumos, kas svārstās no 22% lielajiem uzņēmumiem līdz pat 45% vidējiem uzņēmumiem. Tas liecina, ka aptaujas respondenti arī pagātnē ir aktīvi atjaunojuši savu produktu klāstu. Lielāko rādītāju (63%) uzrāda neklasificētie uzņēmumi, taču rādītāji jāuztver piesardzīgi, jo šie uzņēmumi neuzrādīja savu apgrozījumu.

Rezultātu apraksts, analizējot respondentu atbildes uz 8., 9. un 10. jautājumu. ir atrodams informatīvā ziņojuma „Viedās izaugsmes stratēģija” 3.3.nodaļā.

11.jautājumā respondenti identificē tos informācijas avotus, no kuriem tiek iegūta informācija par nākotnes tehnoloģijām un nākotnes attīstības iespējām. 91,6% respondentu norāda internetu kā informācijas avotu, 77,3% − nozares izstādes un seminārus, 63% − savus klientus un konkurentus. Aptaujas rezultāti norāda arī uz potenciālu iespēju valsts līmenī veidot nākotnes attīstības un nākotnes tehnoloģiju seminārus, it īpaši nozarēs, kur ir visaugstākais eksporta potenciāls (skatīt 2.tabulu).

2.tabula. Informācijas avotu par nākotnes tehnoloģijām un attīstības iespējām izmantošana

|  |  |  |
| --- | --- | --- |
| Atbildes iespējas  | Procenti | Skaits |
| Klienti | 63,0 | 75 |
| Piegādātāji | 61,3 | 73 |
| Konkurenti | 63,0 | 75 |
| Latvijas zinātniskās un pētniecības institūcijas | 46,2 | 55 |
| Ārvalstu zinātniskās un pētniecības institūcijas | 32,8 | 39 |
| Nozares izstādes un semināri | 77,3 | 92 |
| Nozares klasteru pasākumi | 30,3 | 36 |
| Specializētā literatūra, tai skaitā abonētie maksas elektroniskie izdevumi | 62,2 | 74 |
| Internets | 91,6 | 109 |
| Īpašas nozares vai tehnoloģiju organizētas nākotnes tehnoloģiju sesijas | 35,3 | 42 |
| Īpaši organizēti maksas tehnoloģisko tendenču pārskati | 13,5 | 16 |
| Cits (lūdzu, norādiet) | 5 |
| Atbildēja uz jautājumu | 119 |
| Izlaida šo jautājumu | 4 |

3.ilustrācija. Inovāciju šķēršļu novērtējums

12.jautājumā tika noskaidroti iespējamie šķēršļi inovācijām aptaujātajā uzņēmumā. 68% respondentu kā būtisku apgrūtinājumu norāda pārāk augstās nepieciešamās investīcijas līdz ražošanas uzsākšanai, 59% − kvalificēta personāla trūkumu, 57% respondentu nosauc augstu jaunu produktu vai pakalpojumu pārdošanas risku (skatīt .ilustrāciju). 15% respondentu atzīst, ka pārāk augstās nepieciešamās investīcijas ir nepārvarama problēma inovāciju veicināšanā, 11% par nepārvaramu problēmu uzskata nelielo vietējo tirgu, tādēļ nepieciešams iekarot eksporta tirgu, lai atpelnītu investīcijas (50% respondentu šo atzīst par būtisku apgrūtinājumu).

13.jautājumā noskaidroti nepieciešamie valsts atbalsta pasākumi tālākai biznesa attīstībai. Katrs respondents varēja sniegt vairākas atbildes. Kopā tika saņemti 285 norādījumi iespējamajam valsts atbalstam. Vislielākais atbilžu skaits saistīts ar valsts atbalstu pielietojamās zinātnes veicināšanā − 46 atbildes. 45 atbildes norāda uz finansējuma piesaisti, kuras atvieglošanā būtu nepieciešams valsts atbalsts. 43 atbildes saistītas ar valsts atbalstu tehnoloģiju iegādei, 37 − ar izglītības kvalitātes uzlabošanu. Tā kā atbildes uz šo jautājumu bija iespējams sniegt brīvā veidā, respondenti norāda arī konkrētam uzņēmumam 26 specifiskas vajadzības (skatīt 4.ilustrācija). Apkopotas arī 28 atbildes, kas saistītas ar vietējās uzņēmējdarbības vides uzlabošanu, ietverot gan administratīvā sloga samazināšanu, gan ekonomikas politikas uzlabošanu.

4.ilustrācija. Valsts atbalsts biznesa attīstībai

14.jautājums identificēja tos faktorus, ko uzņēmēji uzskata par savām galvenajām priekšrocībām attiecībā pret saviem konkurentiem ārpus Latvijas.

22% respondentu nosauc cilvēkresursu kvalitāti, 23% − ģeogrāfisko novietojumu, 15% − zemi un mežus kā resursu. 12% respondentu kā savu priekšrocību norāda salīdzinoši zemās cilvēkresursu izmaksas, 11% respondentu norāda konkrētam uzņēmumam specifiskas priekšrocības (skatīt 5.ilustrāciju).

5.ilustrācija. Priekšrocības, salīdzinot ar saviem konkurentiem ārpus Latvijas

15. jautājumā bija jānosauc galvenie faktori, kas rada uzņēmumiem nelabvēlīgākus apstākļus, salīdzinot ar konkurentiem ārpus Latvijas. 29% respondentu identificē nodokļu sistēmu, 23% respondentu norāda nepietiekamos cilvēkresursus, 21% − ražošanas izmaksas (skatīt 6.).

6.ilustrācija. Faktori, kas veido neizdevīgāku situāciju salīdzinājumā ar konkurentiem

Atbildot uz 16.jautājumu, respondenti norāda uz tiem finanšu atbalsta veidiem, kas sekmētu jaunu produktu un pakalpojumu attīstību konkrētajā uzņēmumā. 87% respondentu kā efektīvu atbalsta mehānismu nosauc finansējumu pētniecībai, daļēji finansējot pētniecības izdevumus, kas novirzīti laboratorijām vai pētniecības institūtiem. 86% respondentu norāda, ka potenciāli veiksmīgi atbalsta mehānismi ir uzņēmuma ienākumu nodokļu atlaides „pētniecības un attīstības” izmaksām un arī grantunepieciešamība kā valsts sniegta neatgriežama palīdzība tikai pētniecības izdevumiem (skatīt 7.ilustrāciju).

7.ilustrācija. Finanšu atbalsts jaunu produktu un pakalpojumu attīstībai

17.jautājumā tika iegūta informācija par to, vai ar IKT pakalpojumiem saistītie pakalpojumi kavē uzņēmuma attīstību. Lielākā daļa aptaujāto norāda, ka platjoslas interneta pieejamība, mobilo sakaru pārklājums un ātrgaitas interneta sakaru pārklājums nekavē uzņēmuma attīstību, tomēr pietiekami liels ir to uzņēmumu skaits, kuri identificē IKT attīstību kā kavējošu faktoru, kas rada papildu izmaksas un kavē vai būtiski kavē to attīstību (skatīt 8.ilustrāciju).

8.ilustrācija. Informācijas un komunikācijas tehnoloģiju pakalpojumu ietekme uz uzņēmumu attīstību

18.jautājumā respondenti izsaka priekšlikumus par uzņēmēju un pētniecības institūciju sadarbības veicināšanu. 43 respondentu atbildes iesaka veicināt komunikāciju un mobilitāti starp zinātniskajām institūcijām un industriju, 43 norāda uz kopīgu finansējumu un grantu nepieciešamību, 40 – izglītības programmu sasaisti ar industrijas vajadzībām (skatīt 9.ilustrāciju).

9.ilustrācija. Priekšlikumi uzņēmēju un pētnieku sadarbībai

19.jautājumā repondentiem bija iespēja sniegt papildu informāciju par tām problēmām un jautājumiem, kas viņiem šķiet būtiski. Atbildēs parādās ieteikumi tālākai sadarbībai (ieteikumi identificēti 18.jautājumā), kā arī dažādi viedokļi par līdzšinējo fondu sadales procesu, izglītības sistēmas problēmām un vēlmi piedalīties turpmākajā informācijas apmaiņā.

Anketā papildus bija izteikts lūgums norādīt, kuru jomu speciālisti uzņēmumiem ir visvairāk nepieciešami, vai identificēt jomas, kurās nepieciešams veicināt „bāzes kapacitātes” attīstību. 23% responentu norāda ka nepieciešami inženieri, taču ne vienmēr norādīts, kādas specialitātes inženieri ir nepieciešami. 15% atbilžu ir saistītas ar nepieciešamību pēc ražošanas tehnologiem un citiem tehniskajiem darbiniekiem, taču nav norādīta konkrēta specialitāte. 13% responentu izsaka domu, ka nepieciešami lauksaimniecības un mežkopības zinātnes speciālisti un datorzinātnes speciālisti (skatīt 10.ilustrāciju).

10.ilustrācija. Nepieciešamie speciālisti